CELEX: 32020D1262
Language: bg
Date: 2020-09-04 00:00:00
Title: Решение за изпълнение (ЕС) 2020/1262 на Съвета от 4 септември 2020 година за изменение на Решение за изпълнение 2012/232/ЕС за даване на разрешение на Румъния да прилага мерки за дерогация от член 26, параграф 1, буква а) и член 168 от Директива 2006/112/ЕО относно общата система на данъка върху добавената стойност

10.9.2020   
               
               
                  BG
               
               
                  Официален вестник на Европейския съюз
               
               
                  L 296/6
               
            
         РЕШЕНИЕ ЗА ИЗПЪЛНЕНИЕ (ЕС) 2020/1262 НА СЪВЕТА
         от 4 септември 2020 година
         за изменение на Решение за изпълнение 2012/232/ЕС за даване на разрешение на Румъния да прилага мерки за дерогация от член 26, параграф 1, буква а) и член 168 от Директива 2006/112/ЕО относно общата система на данъка върху добавената стойност
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395 от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     В член 168 от Директива 2006/112/ЕО е установено, между другото, правото на данъчно задължените лица да приспадат данъка върху добавената стойност (ДДС), дължим или платен в съответната държава членка от ДДС, начислен върху получените от тях доставки на стоки и услуги, които се използват за целите на техните облагаеми сделки. Съгласно член 26, параграф 1, буква а) от посочената директива употребата на стоки, представляващи част от активите на стопанска дейност, за личните нужди на данъчно задължените лица или за нуждите на техния персонал, или по-общо за цели, различни от стопанската дейност на лицата, когато дължимият за тези стоки ДДС подлежи на изцяло или частично приспадане, трябва да се третира като възмездна доставка на услуги.
                  
               
                     (2)
                  
                  
                     С Решение за изпълнение 2012/232/ЕС на Съвета (2) на Румъния беше разрешено до 31 декември 2014 г. да ограничи до 50 % правото на приспадане на ДДС, начисляван при закупуването, вътреобщностното придобиване, вноса, наемането или лизинга на някои моторни превозни средства, както и на ДДС, начисляван върху разходите, свързани с тези превозни средства, когато въпросните превозни средства не се използват изключително за стопански цели, както и да освобождава данъчно задължените лица от задължението съгласно член 26, параграф 1, буква а) от Директива 2006/112/ЕО да третират като доставка на услуги употребата за нестопански цели на такива превозни средства. С Решение за изпълнение (ЕС) 2015/156 на Съвета (3) срокът на валидност на Решение за изпълнение 2012/232/ЕС беше удължен до 31 декември 2017 г. С Решение за изпълнение (ЕС) 2017/2012 на Съвета (4) на Румъния беше разрешено да прилага мерките за дерогация до по-ранната от следните две дати — датата на влизане в сила на разпоредби на Съюза за определяне на разходите, които не отговарят на условията за пълно приспадане на ДДС във връзка с моторни превозни средства, или до 31 декември 2020 г.
                  
               
                     (3)
                  
                  
                     С писмо, заведено в Комисията на 13 март 2020 г., Румъния поиска разрешение да продължи да прилага мярка за дерогация от член 26, параграф 1), буква а) и член 168 от Директива 2006/112/ЕО, за да продължи да ограничава правото на приспадане по отношение на разходите, свързани с някои моторни превозни средства, които не се използват изключително за стопански цели.
                  
               
                     (4)
                  
                  
                     Прилагането на единен процент за размера на ДДС върху разходите, отговарящ на условията за приспадане по отношение на моторните превозни средства, които не се използват изключително за стопански цели, води до опростяване на процедурата по събирането на ДДС.
                  
               
                     (5)
                  
                  
                     Съгласно член 395, параграф 2, втора алинея от Директива 2006/112/ЕО с писмо от 2 април 2020 г. Комисията препрати на другите държави членки отправеното от Румъния искане. С писмо от 3 април 2020 г. Комисията уведоми Румъния, че разполага с цялата информация, необходима за разглеждане на искането.
                  
               
                     (6)
                  
                  
                     Съгласно член 4, параграф 2 от Решение за изпълнение 2012/232/ЕС заедно с искането за удължаване Румъния представи на Комисията доклад за прилагането на посоченото решение за изпълнение. Въз основа на наличната в момента информация Румъния твърди, че прилагането на ограничение от 50 % все още е оправдано и целесъобразно.
                  
               
                     (7)
                  
                  
                     Удължаването на срока на действие на мерките за дерогация следва да е ограничено до времето, необходимо за извършване на оценка на тяхната ефективност и на целесъобразността на процентното ограничение. Поради това на Румъния следва да се разреши да продължи да прилага мерките за дерогация до 31 декември 2023 г.
                  
               
                     (8)
                  
                  
                     Ако Румъния прецени, че е необходимо удължаване на срока на разрешението след 2023 г., тя следва най-късно до 31 март 2023 г. да представи на Комисията искане за удължаване на срока, придружено от доклад, който включва преглед на процентното ограничение, приложено върху правото на приспадане на ДДС въз основата на Решение за изпълнение 2012/232/ЕС.
                  
               
                     (9)
                  
                  
                     Мерките за дерогация ще окажат незначително въздействие върху общия размер на данъчните приходи на страната, събирани на етапа на крайното потребление, и няма да окаже отрицателно въздействие върху собствените ресурси на Съюза от ДДС.
                  
               
                     (10)
                  
                  
                     Поради това Решение за изпълнение 2012/232/ЕС следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Член 4 от Решение за изпълнение 2012/232/ЕС се заменя със следното:
            
               
                  „Член 4
                  
                     1.   Срокът на действие на настоящото решение изтича на по-ранната от следните две дати – на датата на влизане в сила на разпоредби на Съюза за определяне на разходите, които не отговарят на условията за пълно приспадане на ДДС във връзка с моторни превозни средства, или на 31 декември 2023 г.
                  
                  
                     2.   Всяко искане за разрешение за удължаване на срока на действие на мерките, предвидени в настоящото решение, се представя на Комисията до 31 март 2023 г. Такова искане се придружава от доклад, който включва преглед на процентното ограничение, прилагано за правото на приспадане на ДДС на основание на настоящото решение.“
                  
               
            
         
         
            Член 2
            Настоящото решение поражда действие в деня на нотифицирането му.
         
         
            Член 3
            Адресат на настоящото решение е Румъния.
         
         
            Съставено в Брюксел на 4 септември 2020 година.
            
               
                  За Съвета
               
               
                  Председател
               
               M. ROTH
            
         
         
            (1)  ОВ L 347, 11.12.2006 г., стр. 1.
         
            (2)  Решение за изпълнение 2012/232/ЕС на Съвета от 26 април 2012 г. за даване на разрешение на Румъния да прилага мерки за дерогация от член 26, параграф 1, буква а) и член 168 от Директива 2006/112/ЕО относно общата система на данъка върху добавената стойност (ОВ L 117, 1.5.2012 г., стр. 7).
         
            (3)  Решение за изпълнение (ЕС) 2015/156 на Съвета от 27 януари 2015 г. за удължаване на срока на действие на Решение за изпълнение 2012/232/ЕС за даване на разрешение на Румъния да прилага мерки за дерогация от член 26, параграф 1, буква а) и член 168 от Директива 2006/112/ЕО относно общата система на данъка върху добавената стойност (ОВ L 26, 31.1.2015 г., стр. 27).
         
            (4)  Решение за изпълнение (ЕС) 2017/2012 на Съвета от 7 ноември 2017 г. за изменение на Решение за изпълнение 2012/232/ЕС на Съвета за даване на разрешение на Румъния да прилага мерки за дерогация от член 26, параграф 1, буква а) и член 168 от Директива 2006/112/ЕО относно общата система на данъка върху добавената стойност (ОВ L 292, 10.11.2017 г., стр. 57).